Kaupfélag Skagfirðinga , Gasfélagið og Sveitarfélagið Skagafjörður hafa gert með sér samkomulag um stofnun undirbúningsfélags um að reisa koltrefjaverksmiðju á Sauðarkróki . Áætlað að heildarfjárfesting verksmiðjunnar sé 4 - 5 milljarðar króna og að hátt í 60 manns starfi í verksmiðjunni . Þórólfur Gíslason , kaupfélagsstjóri KS , Bjarni Ármannsson , stjórnarformaður Gasfélagsins og Guðmundur Guðlaugsson , sveitarstjóri Skagafjarð undirrituðu samkomulagið á Sauðárkróki í dag að viðstöddum Össuri Skarphéðinssyni iðnaðarráðherra og Þorsteini Inga Sigfússyni , forstjóra Nýsköpunarmiðstöðvar Íslands . Heildar hlutafé undirbúningsfélagsins er 25 milljónir króna og munu KS og Gasfélagið leggja til 10 milljónir hvort félag og sveitarfélagið 5 milljónir til verkefnisins . Verkefni hins nýstofnaða félags er að hefja þegar undirbúning að stofnun koltrefjaverksmiðju sem ætlað er að afkasti 1500 til 2000 tonnum af kolefnistrefjum á ári . Áætluð raforkunotkun slíkrar verksmiðju er 10 MW og felst undirbúningur að stofnunni meðal annars í að leita samninga um hagstæð orkukaup . Sveitarfélagið Skagafjörður hefur haft forgöngu um stofnun félags um uppbyggingu koltrefjaverksmiðju á Sauðárkróki og unnið að undirbúningi hennar í samvinnu við Fjárfestingarstofu , Hátæknisetur Íslands , Skagafjarðarhraðlestina og Atvinnuþróun SSNV . Stefnt er að því að undirbúningsfélagið ljúki störum á næstu tólf mánuðum og að þá verði tekin afstaða til þess hvort verksmiðja verði reist . Komist aðilar að þeirri niðurstöðu að ráðast skuli í byggingu koltrefjaverksmiðju verður stofnað um hana sérstakt félag og gert um það nýtt samkomulag , á grundvelli þess samkomulags sem undirritað var í dag . Fram kemur í tilkynningu , að koltrefjar séu notaðar sem styrkingarefni við framleiðslu á margs konar framleiðsluvörum . Koltrefjar leysi því af hólmi ýmis þekkt smíðaefni í iðnaði svo sem ál , timbur og stál , sérstaklega í iðngreinum þar sem léttleiki og styrkur eru leiðarljósið . Flugvélaiðnaðurinn nýti þetta efni í vaxandi mæli og sé ný kynslóð af farþegaþotum , svo sem Boeing 787 Dreamliner og Airbus 350 , smíðuð að verulegu leyti með koltrefjum sem styrkingarefni . Koltrefjar stuðla vegna léttleika að minni orkunotkun , auk þess sem umhverfisáhrif við framleiðslu eru takmörkuð .